“Oʻzagroeksportbank” aksiyadorlik tijorat bankini tashkil qilish toʻgʻrisida
(resolution, 2017-01-24)

Eksport qiluvchi tashkilotlarni moliyaviy qoʻllab-quvvatlash, meva-sabzavot mahsulotlarining eksport imkoniyatlarini samarali va barqaror rivojlantirishni taʼminlash, agrosanoat mahsulotlari ishlab chiqaruvchilar va aholi uchun yanada qulay shart-sharoitlar yaratish hamda ularga keng koʻlamdagi bank-moliya xizmat turlarini koʻrsatish maqsadida: 1. “Oʻzbekoziqovqatxolding” XK, Oʻzbekiston Tiklanish va taraqqiyot jamgʻarmasi, “Oʻzagrosugʻurta” AJ, “Oʻzbekinvest” milliy eksport-import sugʻurta kompaniyasi, “Kafolat SK” AJ, “Oʻzagroeksport” AJ va Oʻzbekiston Fermerlar kengashining “Oʻzagroeksportbank” aksiyadorlik tijorat bankini (keyingi oʻrinlarda — “Oʻzagroeksportbank” ATB) tashkil qilish toʻgʻrisidagi takliflariga rozilik berilsin. 2. Ilovaga muvofiq, “Oʻzagroeksportbank” ATB muassislari tarkibi va ekvivalenti 10,0 million yevrodan iborat boshlangʻich ustav kapitali miqdori maʼqullansin. Maʼlumot uchun qabul qilinsinki, Oʻzbekiston Respublikasining rezidentlari va norezidentlari, shu jumladan xalqaro moliya institutlari belgilangan tartibda “Oʻzagroeksportbank” ATB aksiyadorlari boʻlishlari mumkin. 3. “Oʻzagroeksportbank” ATBga 2020-yilning 1-yanvariga qadar muddatda 15 foizdan kam boʻlmagan ulush bilan strategik xorijiy investorni ustav kapitaliga jalb etish tavsiya qilinsin. 4. Quyidagilar “Oʻzagroeksportbank” ATBning asosiy vazifalari etib belgilansin: agrosanoat mahsulotlari, eng avvalo meva-sabzavot mahsulotlari yetishtirish va eksport qilishni hamda tegishli infratuzilmani rivojlantirish boʻyicha investitsiya loyihalarini ustuvor darajada moliyalashtirish maqsadida jismoniy va yuridik shaxslarning mablagʻlarini jalb etish; agrosanoat tarmoqlari tashkilotlariga va uning infratuzilmasiga kompleks ravishda kredit-hisob-kitob xizmatlari koʻrsatish; agrosanoat tarmogʻi tashkilotlarini moliyalashtirish uchun xorijiy investorlar, xalqaro moliya institutlari, chet el banklarining mablagʻlarini jalb etish, xorijiy sheriklar bilan toʻgʻridan-toʻgʻri hamkorlikni rivojlantirish; kompleks tarzda marketing tahlilini tashkil etish hamda xalqaro bozorlarning holati va ularning rivojlanish istiqbollari, mamlakatimiz ishlab chiqaruvchilarining eksport imkoniyatlari toʻgʻrisidagi maʼlumotlarning axborot bankini shakllantirish; Oʻzbekistonning eksport imkoniyatlarini axborot yordamida faol yoritish, jumladan, xorijiy banklar, xalqaro tashkilotlar, diplomatik va savdo vakolatxonalari bilan faol hamkorlikni amalga oshirish, shuningdek xalqaro reklama-savdo axborot tarmoqlariga tizimli kirib borish yoʻli bilan; agrosanoat mahsulotlari, eng avvalo meva-sabzavot mahsulotini xalqaro bozorlarga olib chiqish boʻyicha strategiyalar ishlab chiqishda bank mizojlariga koʻmaklashish. 5. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Tashqi ishlar vazirligi belgilangan tartibda: “Oʻzagroeksportbank” ATBning aksiyadorlari sifatida jahonga mashhur soha kompaniyalari va banklarini, shuningdek xalqaro moliya institutlarini jalb etishda; agrosanoat tarmogʻi investitsiya loyihalarini moliyalashtirishga xalqaro moliya institutlari va chet el tijorat banklarining mablagʻlarini jalb etish boʻyicha ishlarni tizimli tashkil qilishga koʻmaklashsin. 6. “Oʻzagroeksportbank” ATB muassislariga ikki oy muddatda tashkiliy masalalarni hal etish, shu jumladan bank ustavini, uning tashkiliy tuzilmasini, aksiyalar chiqarish toʻgʻrisidagi qarorni belgilangan tartibda tasdiqlash hamda aksiyalarni muassislar oʻrtasida joylashtirish muddatlarini belgilash yuzasidan aksiyadorlarning umumiy yigʻilishini oʻtkazish tavsiya qilinsin. 7. Oʻzbekiston Respublikasi Markaziy bankiga: “Oʻzagroeksportbank” ATBni belgilangan tartibda davlat roʻyxatidan oʻtkazish; Oʻzbekiston Banklari uyushmasi bilan birgalikda “Oʻzagroeksportbank” ATBni malakali mutaxassislar bilan toʻldirishda yordam berish tavsiya etilsin. 8. “Oʻzagroeksportbank” ATB va uning filiallari davlat roʻyxatiga olingan sanadan boshlab 5 yil muddatga barcha turdagi soliqlar hamda davlat maqsadli jamgʻarmalariga majburiy ajratmalar toʻlashdan ozod qilinsin, boʻshayotgan mablagʻlar bankning resurs va moddiy-texnika bazasini mustahkamlashga maqsadli yoʻnaltirilsin. 9. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. T/r Muassislarning nomlanishi Taʼsis badali miqdori ming yevro ulush, foizda 1. Oʻzbekiston Tiklanish va taraqqiyot jamgʻarmasi 7 500,0 75 foiz 2. “Oʻzbekinvest” MEISK 1 000,0 10 foiz 3. “Oʻzbekoziqovqatxolding” XK 500,0 5 foiz 4. “Oʻzagrosugʻurta” AJ 500,0 5 foiz 5. “Kafolat SK” AJ 500,0 5 foiz Jami: 10 000,0* 100 foiz